b'\n_START_ARTICLE_\nAnton Ollikainen\n_START_SECTION_\nUra\n_START_PARAGRAPH_\nOllikainen on H\xc3\xa4meenlinnan Pallokerhon kasvatti. H\xc3\xa4n voitti kauden 2009\xe2\x80\x932010 p\xc3\xa4\xc3\xa4tteeksi B-nuorten SM-hopeaa, kauden 2011\xe2\x80\x932012 p\xc3\xa4\xc3\xa4tteeksi A-nuorten SM-pronssia ja kauden 2012\xe2\x80\x932013 A-nuorten Suomenmestaruuden. Kaudella 2013\xe2\x80\x932014 Ollikainen edusti HPK:n A-nuoria my\xc3\xb6s Junior Club World Cupissa, joka p\xc3\xa4\xc3\xa4ttyi hopeaan._NEWLINE_Kaudeksi 2014\xe2\x80\x932015 Ollikainen siirtyi vuoden mittaisella sopimuksella Mestis-joukkue Heinolan Peliittoihin. H\xc3\xa4nen tulokaskautensa toi 56 runkosarjaottelussa tehot 10+12=22. Ollikainen oli joukkueen ainoa kauden kaikki 56 runkosarjaottelua pelannut pelaaja. Kaudeksi 2015\xe2\x80\x932016 h\xc3\xa4n siirtyi TuToon, josta Ollikainen siirtyi kaudeksi 2016\xe2\x80\x932017 jatkamaan Mestis-uraansa Kajaanin Hokkiin. _NEWLINE_Ollikainen olisi jatkanut Hokissa my\xc3\xb6s kaudella 2017\xe2\x80\x932018, mutta joukkue j\xc3\xa4i kuitenkin ilman Mestis-lisenssi\xc3\xa4, ajautui konkurssiin ja n\xc3\xa4in ollen Ollikaisen sopimus purettiin. Kauden kynnyksell\xc3\xa4, syyskuussa 2017 h\xc3\xa4n sai lopulta sopimuksen Lemp\xc3\xa4\xc3\xa4l\xc3\xa4n Kisan Mestis-joukkueeseen. Ollikainen oli kymmenell\xc3\xa4 osumallaan joukkueen kolmanneksi paras maalintekij\xc3\xa4. Kaudeksi 2018\xe2\x80\x932019 h\xc3\xa4net nimettiin LeKin varakapteeniksi. Ollikainen lainattiin seuran yhteisty\xc3\xb6joukkueeseen, SM-liigajoukkue Tapparaan 18. tammikuuta 2019 pelattuun vierasotteluun Saimaan Palloa vastaan. H\xc3\xa4net merkittiin liigadebyytiss\xc3\xa4\xc3\xa4n joukkueen nelosketjun oikeaan laitaan Juhani Jasun ja Matias Lehtosen viereen. Ollikainen sai ottelussa j\xc3\xa4\xc3\xa4aikaa 9.29 minuuttia. Liigauransa avausmaalin h\xc3\xa4n teki seitsem\xc3\xa4nness\xc3\xa4 ottelussaan 8. helmikuuta 2019 KooKoota vastaan. Pauli J\xc3\xa4rvinen valitsi Ollikaisen ottelun Alumnien t\xc3\xa4htien kolmost\xc3\xa4hdeksi. Noin viikkoa my\xc3\xb6hemmin siirtotakarajalla h\xc3\xa4n teki Tapparan kanssa loppukauden kattavan jatkosopimuksen. Ollikainen pelasi joukkueessa kaikkiaan 11 runkosarjaottelua tehden yhden maalin, mutta h\xc3\xa4n ei kuitenkaan saanut peliaikaa pudotuspeleiss\xc3\xa4. Huhtikuussa 2019 Ollikainen teki Tapparan kanssa vuoden mittaisen jatkosopimuksen._NEWLINE_Syyskuussa Tappara lainasi Ollikaisen toistaiseksi voimassa olevalla sopimuksella Mestis-joukkue KOOVEE:hen.'